וריאציות של משחק השחמט

שחמט לשלושה (אנ')

במשחק זה משחקים שלושה שחקנים - שצבעי הכלים שלהם הם לבן, שחור ואדום. על פי רוב, הלוח הוא בעל צורת משושה ומורכב מ-96 משבצות.
וריאציה נוספת שנגזרה מתוך השחמט לשלושה היא שחמט 360.

שחמט לארבעה(אנ')

במשחק זה ניתן ליצור בריתות בין שני שחקנים.

שחמט כפול (אנ')

שחמט כפול משוחק על לוח בגודל 16 על 12, המכיל שני "מגרשים" של 8 על 12 (לכל צד יש שני מלכים, שתי מלכות, ארבעה צריחים, ארבעה פרשים, וכו'). המשחק נגמר כשלפחות אחד מהמלכים נמצא במט. חוקים נוספים הם, שמהסיבה שחצי מגרש נגמר בשורה 6, הרגלי יכול להגיע לשורה זאת בצעד אחד, וגם שמלך יכול לבצע הצרחה רק בחצי שלו על המגרש.

שחמט סיני

בשחמט סיני נוסף כלל חדש למשחק - כאשר כלי מוכה, השחקן שהכה את הכלי מחליט באיזו משבצת על הלוח להציב את הכלי המוכה (אסור להציב כלי בעמדת שח או מט). לפי חוק זה, ניתן להבין שבכל מהלך כל 32 הכלים נמצאים על הלוח ואין אף כלי שנמצא מחוץ ללוח באף שלב. משחק זה אורך בדרך כלל זמן רב מכיוון שקשה להנחית מט כשכל כלי היריב נמצאים על הלוח.

שחמט אטומי

בשחמט אטומי, ברגע שמתבצעת הכאה, כל הכלים ברדיוס ערוגה אחת מהכלי המוכה (מסגרת ריבועית של 8 ערוגות) יורדים מן הלוח. המטרה היא "לפוצץ" את המלך.

שחמט פינתי

במשחק זה, הכלים מונחים בהתחלה בצורה שונה מהמשחק הרגיל. המלך מונח בפינה הימנית לידו שני הצריחים, המלכה, רץ, שני הפרשים ובפינה השמאלית הרץ האחרון.

שחמט רב-מסעי

נקרא גם שחמט אירי, שחמט מהלכים, שחמט עולה או שחמט מוזיקלי.
בתורו הראשון, לבן מבצע מסע אחד.
בתורו הראשון, שחור מבצע שני מסעים ברצף.
בתורו השני, לבן מבצע 3 מסעים ברצף.
בתורו השני, שחור מבצע 4 מסעים ברצף.
וכן הלאה. עד שבעה מסעים.
המטרה היא להנחית מט. איום שח קוטע את רצף המסעים ומעביר את התור ליריב.
בשחמט זה, אם שחור אינו מגן כמו שצריך, לבן יכול להנחית מט כבר בתורו השני.

שחמט "קרבות"

נפוץ בעיקר בתור משחק מחשב, בשחמט זה, כאשר כלי מכה כלי, יש אנימציה (לרוב היתולית) של שני הכלים נלחמים זה בזה, שבסופה הכלי המכה מנצח.
בגרסאות מתקדמות יותר, הקרב בין הכלי המכה למוכה איננו קבוע מראש ועל השחקן לגלות מיומנויות "ארקיידית" בשביל לנצח ולהכות את כלי היריב.
בחלק ממשחקי שחמט קרבות הכלים והאנימציות מתבססים על זכיונות פופולריים כגון מלחמת הכוכבים.
משחק שכזה הוא Battle Chess  משחק שתחילתו בימי DOS המציג בצורה מונפשת את לוח השחמט, אמנם שם ההכאה ודאית.

סירסה ואנטי-סירסה

בסירסה, כאשר מכים כלי, הכלי המוכה חוזר לערוגה ההתחלתית שלו (לפרש ולרץ יש 2 ערוגות התחלתיות, לרגלי 8, למלכה 1). אם כל הערוגות ההתחלתיות שלו תפוסות אזי הוא יורד מהלוח.
באנטי-סירסה הכלי המכה הוא זה שחוזר לערוגה ההתחלתית שלו.
ישנן גרסאות שבהן חוקים אלה תופסים גם לגבי הכאת מלך (מט).

שחמט הכאות

במשחק זה, כל עוד אפשרי להכות, חובה עליך להכות - אם יש בחירה בין שתי הכאות, הבחירה בידך.
ושאר הכללים רגילים.

שחמט שלוש-שח (Three-check chess)

משחק זה משוחק עם הלוח הסטנדרטי אולם המנצח הוא הראשון שמגיע לשלושה איומים על המלך (שח לא מט) או לשחמט. במשחק זה יש הקרבות רבות של כלים בתמורה לאיום על המלך.

שחמט אגדה

במשחק זה, רק ה"קצינים" במשחק - הפרש, הרץ והצריח - הם בעלי התכונות המיוחדות. כאשר אחד מכלים אלו נמצא בטורים א', ב', ג', או ו', ז', ח' - הוא "הופך" לכלי שהוא נמצא בטור שלו. לדוגמה: רץ בטור ב' יתנהג כפרש, פרש בטור א' יתנהג כצריח, צריח בטור ו' יתנהג כרץ, ואם אחד מהכלים יעבור לטור אחר הוא יהפוך ל"כלי של הטור", ובטורים ד' ו-ה' הוא יחזור להיות עצמו.
בנוסף, אם צריח אמיתי מכה כלי כלשהו (לא משנה אם הצריח הוא כעת רץ או פרש) - הוא "מתפוצץ", וגם הכלים שבשמונת המשבצות מסביב לכלי המוכה יורדים מהלוח (כולל הצריח).

פרש-לילה

משחק רגיל, אך כל פרש יכול לנוע שני מהלכים בכל תור, בתנאי שכל אחד מהמהלכים הוא מהלך פרש חוקי בפני עצמו. אם המהלך הראשון הוא שח, הפרש לא יכול לממש את המהלך הבא והתור עובר ליריב.
בפרט, אם לשחקן יש פרש שלו תנועה חוקית שאיננה שח, השחקן יכול לבצע מהלך ריק - הלוך ושוב עם הפרש - ובעצם להחזיר את התור ליריב.

שח-צריח

במשחק זה, ניתן "להעמיס" כלי על גבי הצריח. לדוגמה, ניתן להעמיס פרש על גבי הצריח ומתקבל קנצלר. העמסה או פריקה כרוכה בביצוע תור. אסור להעמיס מלך או רגלי על גבי הצריח.

שחמט מעגלי(אנ')

תחילתו עוד במאה העשירית.

שחמט תלת ממדי(אנ')

שחמט תלת ממדי משוחק כך שיש שתצורת המשחק היא גם בציר הגובה. למשחק כמה גרסאות, אחת הכוללת כמה לוחות רגילים או עם פחות משבצות, אבל בגבהים שונים. השנייה בה יש כמה גודלי לוחות שונים ומימד גובה בניהם.

שחמט גלילי(אנ')

גרסה של משחק השחמט בה מניחים כי הלוח אינו משטח דו ממדי אלא גליל רציף. כך, הערוגה הימנית התחתונה בצד אחד צמודה לערוגה השמאלית התחתונה (מבחינת המשחק השני). במשחק זה כלי יחיד עשוי לאיים ב"שח כפול".

שחמט טורוס

דומה לשחמט גלילי, אלא שכל משבצת קיצונית נחשבת צמודה למשבצת הקיצונית הנגדית אליה. ובעצם ללוח אין קצוות. כמובן שלא ניתן להתחיל כך משחק בתנאי ההתחלה הרגילים, כי אז נוצר מצב שבו שני המלכים מאיימים אחד על השני, ולכן מתחילים כאשר הכלים מסודרים בצורה שונה: שתי קבוצות של משבצות 3X3, שהמלך במרכזן והוא מוקף בקצינים. אין חיילים במשחק.

שחמט כדורי

יש שני קטבים לכדור, וכל קוטב מייצג שחקן. השורות מחוברות מקצה לקצה, כך שללוח אין קצוות בשורות. הלוח עצמו רגיל 8X8, אך התנועות של הכלים יכולות להיות שונות, למשל צריח יכול להקיף את  
כל הלוח (בשורות), והרץ יכול להכות כלי שבלוח רגיל לא היה מתאפשר לו.
קיימת גם גרסת מחשב של שחמט המשוחק על לוח כדורי, ונקראת CHESS SPHERE, בה יש כלים נוספים. במשחק זה הלוח יותר גדול מהרגיל, וכן אין לו קטבים.

שחמט קוביות(אנ')

במקום כלי משחק יש קוביית משחק בה מופיעים כמה כלים, הניתנים להחלפה במקרה הכאה. רק המלכה והמלך אינם ניתנים להחלפה.

שחמט שתייה

הכלים הם כוסות שתייה של אלכוהול. כאשר יש הכאה, השחקן שהפסיד את הכלי שותה .